Na osnovu člana 11. Odluke Vlade Tuzlanskog kantona o utvrđivanju uslova, kriterija, postupaka i načina isplate za dodjelu stipendija redovnim učenicima prvih razreda srednjih škola koji upišu zanimanje sa Liste deficitarnih zanimanja za školsku 2020/2021. godinu, broj: 02/1-34-47260-2/20 od 15.09.2020. godine, Ministarstvo obrazovanja i nauke Tuzlanskog kantona, raspisuje

**K O N K U R S**

**za dodjelu stipendija redovnim učenicima prvih razreda srednjih škola**

**koji su upisali zanimanja sa Liste deficitarnih zanimanja za školsku 2020/2021. godinu**

**I**

Raspisuje se Konkurs za dodjelu stipendija redovnim učenicima prvih razreda srednjih škola koji su upisali zanimanja sa Liste deficitarnih zanimanja za školsku 2020/2021. godinu i to:

* ukupno 143 stipendije, minimalno 10 stipendija po jednom deficitarnom zanimanju sa Liste deficitarnih zanimanja za školsku 2020/2021. godinu (deficitarna zanimanja za školsku 2020/2021. godinu su: zavarivač, zidar-fasader-izolater, krojač, konobar, kuhar, plinski i vodoinstalater, autoelektričar, stolar, tapetar i rukovalac rudarske mehanizacije površinskog kopa).

**II**

Ukupna visina stpendije za školsku 2020/2021. godinu iznosi 900 KM (devetstotinakonvertibilnihmaraka). Isplata stipendije vršit će se u devet jednakih mjesečnih rata, a visina jedne rate iznosi 100 KM (stotinukonvertibilnihmaraka).

**III**

Pravo na dodjelu stipendije ima kandidat pod uslovom:

 a) da je državljanin Bosne i Hercegovine,

 b) da ima prijavljeno mjesto prebivališta na području Tuzlanskog Kantona, ili da ima prijavljeno mjesto boravišta u statusu raseljene osobe na području Tuzlanskog kantona, ili da je prije ostvarenog povratka imao status raseljene osobe na području Tuzlanskog kantona,

 c) da je u školskoj 2020/2021. godini prvi put primljen u prvi razred po Konkursu za upis redovnih učenika u prvi razred srednjih škola,

 d) da redovno pohađa prvi razred srednje škole za zanimanja sa utvrđene Liste deficitarnih zanimanja za školsku 2020/2021. godinu i

 e) da ne prima stipendiju od drugog davaoca stipendije, iz bilo kog izvora finansiranja.

**IV**

 (1) Rangiranje kandidata za dodjelu stipendije, koji ispunjavaju uslove iz tačke III, vrši se na osnovu sljedećih kriterija:

a) opći uspjeh postignut u devetom razredu osnovne škole i

b) materijalni položaj.

 (2) Po osnovu kriterija „opći uspjeh postignut u devetom razredu osnovne škole“ kandidatu pripada sljedeći broj bodova:

 a) odličan uspjeh .........................................................................................50 bodova

 b) vrlodobar uspjeh......................................................................................40 bodova

 c) dobar uspjeh.............................................................................................30 bodova

 d) dovoljan uspjeh .......................................................................................20 bodova.

 (3) Po osnovu kriterija „materijalni položaj“ kandidatu pripada sljedeći broj bodova:

 a) kandidat i članovi porodičnog domaćinstva bez prihoda............................50 bodova

 b) kandidat iz porodice korisnika socijalne zaštite..........................................40 bodova

 c) kandidat i članovi porodičnog domaćinstva čiji su prihodi po članu porodičnog domaćinstva do 30 % prosječne plaće u FBiH..........................................................30 bodova d) kandidat i članovi porodičnog domaćinstva čiji su prihodi po članu porodičnog domaćinstva od 31% - 50 % prosječne plaće u FBiH.................................................20 bodova

 e) kandidat i članovi porodičnog domaćinstva čiji su prihodi po članu porodičnog domaćinstva od 51% - 70 % prosječne plaće u FBiH.................................................10 bodova

 f) kandidat i članovi porodičnog domaćinstva čiji su prihodi po članu porodičnog domaćinstva preko70 % prosječne plaće u FBiH………….………............................5 bodova

 (4) Pod članom porodičnog domaćinstva, podrazumijevaju se: roditelji, braća i sestre, očuh, maćeha, usvojitelj, staratelj, djed, nena/baka ako sa kandidatom žive u zajedničkom domaćinstvu.

 (5) Ukupan prihod čine prihodi koje članovi porodičnog domaćinstva ostvaruju po osnovu plaća i drugih primanja iz radnog odnosa, starosne, invalidske i porodične penzije, privredne, uslužne i druge djelatnosti i prihodi po osnovu socijalne zaštite.

 (6) Kod utvrđivanja ukupnog prihoda po članu porodičnog domaćinstva u obzir se uzima prosječna neto plaća ostvarena u Federaciji Bosne i Hercegovine, u prethodnoj godini, prema zvaničnom podatku Federalnog zavoda za statistiku.

**V**

 Ukoliko na rang listi dva ili više kandidata ostvare isti broj bodova prednost na rang listi ostvarit će kandidat prema sljedećem redoslijedu:

 a) kandidat sa manjim prihodima po članu porodičnog domaćinstva,

 b) kandidat koji je ostvario veću prosječnu ocjenu u devetom razredu.

**VI**

 Prijave na konkurs sa potrebnom dokumentacijom podnose se Ministarstvu obrazovanja i nauke Tuzlanskog kantona u roku od 15 dana od dana objavljivanja konkursa na web stranici Vlade Tuzlanskog kantona. Prijava na konkurs vrši se putem prijavnog obrasca, koji se može preuzeti na web stranicama Ministarstva obrazovanja i nauke i Vlade Tuzlanskog kantona ili u službenim prostorijama Ministarstva obrazovanja i nauke Tuzlanskog kantona.

**VII**

 Uz popunjen prijavni obtrazac kandidat je obavezan dostaviti i sljedeću dokumentaciju kojom dokazuje da ispunjava uslove iz tačke III konkursa:

 a) uvjerenje o statusu redovnog učenika u školskoj 2020/2021. godini, sa dokazom da je prvi put upisao prvi razred srednje škole za zanimanja sa utvrđene Liste deficitarnih zanimanja za školsku 2020/2021. godinu (original ili ovjerena kopija),

 b) uvjerenje o državljanstvu (original ili ovjerena kopija),

 c) dokaz o prijavljenom mjestu prebivališta, odnosno boravišta ne stariji od 60 dana (CIPS obrazac PBA3, original ili ovjerena kopija) ili za lica u statusu povratnika dokaz da je prije ostvarenog povratka imao status raseljene osobe na području Tuzlanskog kantona (original ili ovjerena kopija),

 d) dokaz o zajedničkom domaćinstvu (kućna lista), ne stariji od 30 dana (original ili ovjerena kopija),

 e) ovjerenu kopiju svjedočanstva o završenom IX razredu osnovne škole,

 f) izjavu ovjerenu od strane nadležnog gradskog/općinskog organa uprave ili notara da ne prima stipendiju od drugog davaoca stipendije, iz bilo kog izvora finansiranja,

 g) dokaz o materijalnom položaju (original ili ovjerena kopija) i to:

 - kandidat bez prihoda po članu porodičnog domaćinstva - uvjerenje Službe za zapošljavanje,

 - kandidat iz porodice korisnika socijalne zaštite - potvrda/uvjerenje nadležnih organa,

 - kandidat sa prihodima po članu porodičnog domaćinstva - dokazi o zaposlenju i visini stalnih izvora prihoda za sve zaposlene članove porodičnog domaćinstva (original ili ovjerena kopija), koji se dostavljaju alternativno u zavisnosti od načina sticanja prihoda, i to: tri posljednje platne liste ili uvjerenje poslodavca o prosjeku tri posljednje mjesečne plate, ček od PIO penzije, a za lica koja imaju registrovanu samostalnu djelatnost odgovarajući dokaz u zavisnosti od vrste djelatnosti. Za nezaposlene članove porodičnog domaćinstva kandidat dostavlja dokaz o nezaposlenosti – uvjerenje Službe za zapošljavanje.

**VIII**

 (1) Na osnovu konačne rang liste sa kandidatom, odnosno roditeljem/starateljem kandidata, zaključuje se ugovor o stipendiranju, kojim se bliže uređuju međusobna prava i obaveze.

 (2) Ugovor o stipendiranju zaključuje se u roku od 30 dana od dana isticanja konačne rang liste na web stranicama Vlade Tuzlanskog kantona i Ministarstva obrazovanja i nauke Tuzlanskog kantona, a ukoliko u tom roku kandidat odnosno roditelj/staratelj ne potpiše ugovor, kandidat gubi pravo na dodjelu stipendije, a stipendija se dodjeljuje prvom sljedećem kandidatu sa rang liste kandidata koji nije ostvario pravo na dodjelu stipendije.

**IX**

(1) Konkurs ostaje otvoren 15 dana od dana objavljivanja na web stranici Vlade Tuzlanskog kantona. Prijave na Konkurs sa potrebnom dokumentacijom šalju se putem pošte preporučeno ili predavanjem lično na adresu: Ministarstvo obrazovanja i nauke Tuzlanskog kantona, ulica Rudarska 57, 75 000 Tuzla, sa naznakom da se radi o prijavi na Konkurs za dodjelu stipendija za deficitarna zanimanja.

(2) Nepotpune i neblagovremene prijave neće se uzeti u razmatranje.

**MINISTARSTVO OBRAZOVANJA I NAUKE**

 **TUZLANSKOG KANTONA**